Kotleba, Marek, poslanec NR SR (2021-11-12):
Ďakujem za slovo, pán podpredseda. Vážení kolegovia, ja, táto, naozaj táto rozprava, tieto debaty o tom, či je očkovanie dobré, zlé, už to tu prebieha celé hodiny, ale povedzme si jednu vec, aj keď to začalo tým celoplošným testovaním, tak nakoniec ste si možno vo vládnej koalícii z toho zobrali ponaučenie, že takéto celoplošné testovanie sa už neopakuje. Pretože dobre všetci vieme, že už po prvom kole celoplošného testovania premorenosť obyvateľstva stúpla, potom bolo druhé kolo, opäť sa to potvrdilo, pretože ľudia stáli hodiny v zime, niekedy v daždi, boli tam spolu s infikovanými, čakali na výsledky, celé sa to naťahovalo a bol to prvý spúšťač takého hromadného infikovania chorobou COVID-19. Ale tak ako, ako je to aj v tomto novom zákone, tak takisto to bolo aj k takzvanému manuálu alebo nejakému usmerneniu ohľadne celoplošného testovania, teraz si to nevymýšľam, je to všetko na stránke korona.gov.sk a treba si povedať, hneď v prvom bode je, čo musíte vedieť. Testovanie, tak ako to uvádzate na stránke, testovanie bude dobrovoľné a budú sa na ňom môcť zúčastniť všetci od desať rokov. Ako všetci dobre vieme, tak to testovanie nebolo vôbec dobrovoľné. Lebo na základe toho, že ste vy dávali ten modrý papierik, ste obmedzovali práva ľuďom, práva navštevovať rôzne inštitúcie, stretávať sa a tak, ako to bolo vtedy s modrým papierikom, tak to bolo iba také predkolo toho, čo je teraz a aj čo chcete priniesť týmto zákonom. Ďalej, ďalej tam bolo, rôzne usmernenia o testovaní, ako sa testovať. Ale keď sa pozrieme trošku nižšie na tej stránke, je tam postup testovania na odbernom mieste, čakanie na výsledky, odovzdanie výsledkov, ale veľmi dôležité je uviesť, že v ďalšom máme, má výsledky, čo ďalej. Bolo tam, boli tam dva body, bol, som negatívny, citujem: „Odporúčame vám opätovne sa zúčastniť druhého kola celoplošného testovania o sedem dní, nakoľko môžete byť v štádiu ochorenia, kedy sa infekcia ešte neprejavila. Zodpovedným prístupom k testovaniu urobíte správnu vec.“ Čiže ten človek, ktorý nebol infikovaný, tak mal prísť znova, aby sa asi infikoval, pretože počas tých siedmich dní by sa mu už ukázali príznaky. Ale ďalšia vec bola, som pozitívny, citujem, je tam viacero bodov, nebudem všetky citovať, pretože by to bolo dlho: „Nikam necestujem, neprijímam návštevy, dodržiavam karanténu.“ Okej, neberem, ale nevidím tam ani v jednom bode, v prípade, ak je človek pozitívny, že by mu niečo odporúčali alebo že by mu niečo štát poskytol. Pretože ak sme zachytili človeka pozitívneho, tak nevidím dôvod na to, prečo už štát neposkytol takýmto ľuďom prevenciu vo forme vitamínov, nejakých doplnkov, liekov, ale len ich nechal, nechal ísť domov a v prípade niektorých ľudí, ak boli starší, tak v takom rizikovom veku, tak domov išli iba zomrieť. A potom, keď už mali príznaky, tak mali volať svojho obvodného lekár, kedy veľakrát im už nebolo pomoci. To bolo o tom celoplošnom testovaní. Ale pozrime sa na ten zákon, ktorý vlastne predkladáte, kde opäť, tak ako v celoplošnom testovaní, som nevidel, nevidel nejakú snahu štátu pomôcť tým ľuďom, ktorí takúto chorobu môžu dostať, a opäť mi to príde ako taká represia voči všetkým podnikateľom. Pretože už, už v článku Priestupok na úseku zdravotníctva, citujem: „Priestupok sa dopustí ten, kto úmyselne zmarí, sťaží alebo ohrozí poskytovanie zdravotnej starostlivosti alebo služieb súvisiacich s poskytovaním zdravotnej starostlivosti, alebo sa nepodrobí povinnému vyšetreniu alebo liečeniu.“ Opäť tu máme zákon, v ktorom je kopec nejasností. Nie je tam napísané, akému vyšetreniu. Vyšetreniu PCR testom, antigénovým testom? Akému, akému vyšetreniu? Či ide o vyšetrenie na COVID-19 alebo o aké vyšetrenie ide? A ďalšia vec je alebo liečeniu. Liečeniu na čo? Na COVID? Na inú chorobu? Preto, prosím vás, takéto zákony opäť otvorené sú naozaj len na to, aby si vybrali to, čo potrebujú použiť proti, proti ľuďom. Opäť tu máme súvislosti s poskytovaním zdravotnej starostlivosti alebo pre jej poskytovanie hrubo znevažuje, uráža alebo ohrozuje poskytovateľa zdravotnej starostlivosti, prijímateľa zdravotnej starostlivosti, zdravotníckych pracovníkov, zamestnanca, poskytovateľa a tak ďalej a tak ďalej, verbálne, gestom, grafickým zobrazením alebo iným spôsobom. Vážení kolegovia, vážená pani ministerka, bolo by podľa mňa dobré charakterizovať, o aké gestá alebo grafické znázornenia ide. Lebo na základe tohto zákona budete môcť kohokoľvek označiť za porušovateľa a ktokoľvek sa bude môcť stať takýmto, takýmto postihnutím na tú pokutu v tých zvýšených, zvýšených sumách. Ďalej tu máme zákon ohľadne policajtov, štátnu službu príslušníkov. Opäť takíto policajti, ktorí možno odmietajú očkovanie, odmietajú všetky tieto korona, korona opatrenia, tak takíto nebudú mať nárok na mzdu. Ako je možné, že ak má niekto iný názor, ako je daný, tak takémuto odoberiete mzdu? Keď policajti majú všetkých chrániť. A keď, keď policajti sa dajú dokopy viacerí a odmietnu nastúpiť, tak kto potom bude robiť? Veď teraz je v Policajnom zbore podstav aj v Bratislave, aj v iných mestách a už teraz nemá kto v tom Policajnom zbore pracovať, a keď si nejaký policajt dá žiadosť, že by chcel sa niekde posunúť a chcel by možno ísť na iné oddelenie, tak mu to v žiadnom prípade nepodpíšu, pretože je podstav. Ak takíto ľudia odmietnu plniť tieto nariadenia a nebudú sa chcieť nechať zaočkovať, tak potom naozaj v tom Policajnom zbore nebude mať kto robiť. Čo sa týka podnikateľov, ako som už povedal aj vo faktických, tak neviem si predstaviť, ako tento zákon môže mať kladný vplyv na podnikateľské prostredie. Podnikateľom zase dáte nejaké ďalšie a ďalšie a ďalšie príkazy, kde budú musieť viesť evidenciu toho, či ich zamestnanci sa testujú, či sú zaočkovaní a všetky tieto údaje budú zhromažďovať. Ak ide o malých podnikateľov, ktorých chcete zruinovať, pretože im môžete dať likvidačné pokuty 5-tisíc policajným orgánom alebo 7-tisíc v správnom konaní a nakoniec im môžte na 30 dní zatvoriť prevádzku, tak je likvidačné. Pretože mnohí z takýchto malých podnikateľov, či už ide o rôzne kaviarne, posilovne, wellness, tak oni majú tieto, toto vybavenie alebo zariadenia, nástroje a náčinie veľakrát na úver. Čiže takéto uzatvorenie prevádzky môže byť likvidačné. Ak ide o veľké fabriky ako o automobilky po celkom Slovensku a takto budete chcieť zamestnancov šikanovať. A títo zamestnanci jedného dňa si povedia, že nie sú chorí na 
COVID-19, ale 80 % zamestnancov začne mať problém s krížami a pôjdu nie na pandemickú PN-ku, ale pôjdu na normálnu PN-ku, tak čo potom ten zamestnávateľ urobí? Aké tlaky budú veľkého zamestnávateľa na štát, aby umožnil takýmto zamestnancom pracovať, ktorí odmietajú tieto COVID opatrenia? Čiže v týchto časoch by si už naozaj aj tí malí zamestnávatelia, aj zamestnanci mali uvedomiť, o čom to celé je. Pretože tieto opatrenia v tomto zákone budú pre nich likvidačné. Nebudú len pre malých podnikateľov. Môžu byť aj pre veľkých podnikateľov. A najhoršie na tom je, že chcete ešte takto obmedziť aj policajtov, ktorí už teraz sú v podstave a sami nevedia, čo ďalej príde. Preto mnoho policajtov aj v tejto dobe odchádza do výsluhového dôchodku, lebo sa boja, že takýmito opatreniami, ktoré robí vláda, o ten výsluhový dôchodok aj môžu prísť. Preto, prosím vás, všetci, ktorí máte ešte zdravý rozum, držte spolu, lebo proti jednotlivcovi je veľmi ľahké zakročiť. Proti jednotlivcovi. Ale keď sa všetci ľudia spoja a uvedomia si, o čom to je, tak môže to naozaj k niečomu dospieť, že sa uvedomia aj tí ľudia vo vláde. Ďakujem.